钦定古今图书集成/明伦汇编/氏族典/第409卷 > 许鼎臣
## 钦定古今图书集成/明伦汇编/氏族典/第409卷 > 许鼎臣

按《明外史许鼎臣传》：“鼎臣，字定于，武进人。弱冠有异
才。万历丙午，以儒童入闱中式。明年丁未成进士。未
尝一日为诸生，前此未有也。授行人，迁吏部主事。神
宗末年，中外员缺率不补，僚署几空。鼎臣事无不言，
颇见听纳。杜一切蠹弊，条其法于长，著为令。群小多
忌之者。鼎臣乞归养，未几，丁父艰。母患背疮，鼎臣亲”
为吮脓。及成漏，拭沐傅膏，不委媵婢手。天启六年，起
光禄丞。时珰方炽，鼎臣上言，以齐夙沙、卫唐、鱼朝恩
为比。魏忠贤恶之，取旨罢归。崇祯初，忤珰斥者皆复
官，鼎臣以原官召。四年，大凌河用兵，条上《战守之要》
六事，复条上“足财”、用人、防边、固本、“剿叛”诸疏。寻迁本寺少卿。流贼躙、晋窥豫，廷论推鼎臣知兵，上心亦才
之，遂擢右佥都御史，巡抚山西。鼎臣奏剿贼便宜六
事，五年之九月也。十月抵任。鼎臣善用兵，以灭贼为
己任，诸将咸效命，乐为之使。而总督张宗衡媢之，与
之不协。忽奉命协剿豫寇。鼎臣冲炎下太行，三战三
捷，乃卒为宗衡所构，监视中官佐之，遂以六年七月
削职，抚晋，仅十月。先后上八十馀疏，具得窾要。居家
七年，卒。